La Generalitat decreta el tancament perimetral de la Comunitat Valenciana durant set dies
2025-07-24

El president de la Generalitat Valenciana, Ximo Puig, ha decretat adoptar, amb caràcter transitori, noves mesures de prevenció temporals i excepcionals per a fer front a l’evolució desfavorable de l’epidèmia de la COVID-19, en tot el territori de la Comunitat Valenciana. El decret 15/2020, de 30 d’octubre, del president de la Generalitat, ha quedat publicat en el DOGV hui mateix per a la seua immediata entrada en vigor.

Així i com a mesura principal, s’ha decretat el tancament perimetral de la Comunitat, de manera que des de hui divendres 30 d’octubre, a les 12h, es restringeix l’entrada i eixida de persones de tot el territori autonòmic durant set dies naturals, és a dir, fins al pròxim 6 de novembre. El tancament queda establit per a tots els desplaçaments, excepte per a aquells, adequadament justificats, que es produïsquen per algun dels següents motius:

– Assistència a centres, serveis i establiments sanitaris.
– Compliment d’obligacions laborals, professionals, empresarials, institucionals o legals.
– Assistència a centres universitaris, docents i educatius, incloses les escoles d’educació infantil.
– Retorn al lloc de residència habitual o familiar.
– Assistència i cura a persones majors, menors, dependents, persones amb discapacitat o persones especialment vulnerables.
– Desplaçament a entitats financeres i d’assegurances o estacions de proveïment de carburant en territoris limítrofs.
– Actuacions requerides o urgents davant els òrgans públics, judicials o notarials.
– Renovacions de permisos i documentació oficial, així com altres tràmits administratius inajornables.
– Realització d’exàmens o proves oficials inajornables.
– Per causa de força major o situació de necessitat.

A més, la Generalitat ha aprovat una nova mesura excepcional per la qual es restringeix a un màxim de 6 persones les reunions en els casals fallers o altres seus festeres de naturalesa similar, almenys fins al 9 de novembre.

Aquestes noves mesures excepcionals es van anunciar en la vesprada d’ahir, en una compareixença del president de la Generalitat i de la consellera de Sanitat, Ana Barceló, qui també va anunciar noves restriccions en diverses localitats de la Comunitat Valenciana on la transmissió comunitària no s’està aconseguint controlar de moment. Aquests municipis són Morella, Nules, Onda i Vinaròs a Castelló; Algemesí i Guadassuar a la província de València i, a Alacant, a Crevillent, Elx, Elda, Ibi, Muro d’Alcoi, Petrer, El Pinós, així com els 18 municipis del departament de salut d’Orihuela.